Na temelju članka 18. Zakona o proračunu („Narodne novine” broj 144/21) i članka 37. Statuta Grada Šibenika („Službeni glasnik Grada Šibenika“ broj 2/21) Gradsko vijeće Grada Šibenika, na 7. sjednici od 9. lipnja 2022. godine, donosi

**ODLUKU**

**o izmjenama i dopunama**

**Odluke o izvršavanju Proračuna Grada Šibenika za 2022. godinu**

Članak 1.

U Odluci o izvršavanju Proračuna Grada Šibenika za 2022. godinu („Službeni glasnik Grada Šibenika“ broj 8/21- dalje u tekstu: Odluka) članak 3. mijenja se i glasi:

„Proračunska sredstva koristit će se samo za namjene utvrđene u Proračunu i to do visine utvrđene u Posebnom dijelu Proračuna, a prema načelima štednje i racionalnog korištenja odobrenih sredstava.

Proračunski korisnici i upravna tijela mogu preuzeti obveze na teret Proračuna tekuće godine samo do visine i za namjene utvrđene u Posebnom dijelu Proračuna, a sukladno dinamici ostvarenja prihoda Proračuna.

Rashodi i izdaci Proračuna koji se financiraju iz namjenskih prihoda i primitaka izvršavat će se do iznosa naplaćenih prihoda i primitaka za te namjene.

Namjenski prihodi su doprinosi, prihodi za posebne namjene, pomoći, donacije i prihodi od prodaje ili zamjene nefinancijske imovine u vlasništvu Grada i proračunskog korisnika, a koja nije stečena iz općih prihoda i primitaka, te naknade s naslova osiguranja ako premija nije plaćena iz općih prihoda i primitaka.

Namjenski primici su primici od financijske imovine i zaduživanja čija je namjena utvrđena propisom i/ili ugovorom.

Ako su namjenski prihodi i primici uplaćeni u nižem iznosu nego što je planirano, proračunski korisnik odnosno upravno tijelo može preuzeti i plaćati obveze samo do visine stvarno uplaćenih odnosno prenesenih sredstava.

Rashodi i izdaci financirani iz namjenskih prihoda mogu se izvršavati iznad planiranih iznosa, a do visine uplaćenih odnosno prenesenih sredstava.

Rashodi i izdaci iz namjenskih primitaka mogu se izvršavati iznad planiranih, a do visine uplaćenih odnosno prenesenih sredstava ako se za to prethodno ishodi suglasnost Upravnog odjela za financije.

Naplaćeni i preneseni, a neplanirani namjenski prihodi i primici mogu se izvršavati prema naknadno utvrđenim aktivnostima i/ili projektima i/ili stavkama ako se za to prethodno ishodi suglasnost Upravnog odjela za financije.

Pročelnici upravnih odjela na razini razdjela organizacijske klasifikacije nadziru ostvarenje i trošenje namjenskih prihoda i primitaka te vlastitih prihoda proračunskih korisnika iz svoje nadležnosti.“

Članak 2.

Članak 5. mijenja se i glasi:

„Obveze po ugovorima koji zahtijevaju plaćanje u sljedećim godinama, neovisno o izvoru financiranja, proračunski korisnici mogu preuzeti samo uz suglasnost Gradonačelnika, a na prijedlog Upravnog odjela za financije. Proračunski korisnici podnose zahtjev za suglasnost putem nadležnog upravnog tijela.

Plaćanja koja proizlaze iz obveza preuzetih sukladno stavku 1. ovoga članka proračunski korisnici moraju kao obvezu uključiti u financijski plan u godini u kojoj ta obveza dospijeva.

Odredbe ovog članka ne primjenjuju se na rashode za redovito poslovanje koji nastaju kontinuirano i na ugovore povezane sa zaduživanjem proračunskih korisnika sukladno članku 28. Odluke.

Pod rashodima za redovito poslovanje koji nastaju kontinuirano podrazumijevaju se režijski troškovi i to: troškovi komunalnih usluga i drugi redovni troškovi (troškovi opskrbe strujom, plinom, troškovi telefona, interneta i sl.), zatim troškovi redovnog održavanja postojećih informacijskih sustava, obnavljanja postojećih licenci, redovne nabave uredskog materijala i slični troškovi koji se ponavljaju iz godine u godinu i to neovisno o tome poklapa li se razdoblje trajanja ugovora s proračunskom godinom ili ne.“

Članak 3.

Članak 11. stavak 1. mijenja se i glasi:

„Za planiranje i izvršavanje Proračuna u cjelini odgovoran je Gradonačelnik.

Pročelnici upravnih odjela te čelnici pravnih osoba koje su korisnici Proračuna odgovorni su za planiranje i izvršavanje svoga dijela Proračuna.

Odgovornost za izvršavanje Proračuna u smislu odredbe stavka 2. ovoga članka podrazumijeva odgovornost za preuzimanje i verifikaciju obveza.

Pročelnici upravnih odjela i čelnici pravnih osoba koji su korisnici Proračuna odgovorni su za zakonito, svrhovito, učinkovito i ekonomično raspolaganje proračunskim sredstvima. Pročelnik upravnog odjela dužan je nadzirati poslovanje i namjensko korištenje proračunskih sredstava kod proračunskog korisnika za kojeg je proračunski nadležan.“

Članak 4.

Članak 12. mijenja se i glasi:

„U Proračunu su planirana sredstva za proračunsku zalihu u ukupnom iznosu od 150.000,00 kn.

Sredstva iz stavka 1. ovoga članka se, sukladno Zakonu o proračunu, koriste za financiranje rashoda nastalih pri otklanjanju posljedica elementarnih nepogoda, epidemija, ekoloških i ostalih nepredvidivih nesreća odnosno izvanrednih događaja tijekom godine.

O korištenju sredstava proračunske zalihe odlučuje Gradonačelnik i o tome tromjesečno izvješćuje Gradsko vijeće.

Sredstva proračunske zalihe ne mogu se koristiti za pozajmljivanje.“

Članak 5.

Članak 14. se mijenja i glasi:

„Vlastiti i namjenski prihodi i primici proračunskih korisnika uplaćuju se u Proračun Grada.

Vlastiti prihodi proračunskih korisnika su prihodi koje proračunski korisnici ostvaruju od obavljanja poslova na tržištu i u tržišnim uvjetima, a koje poslove mogu obavljati i drugi subjekti izvan općeg proračuna.

Vlastiti prihodi mogu se izvršavati iznad planiranih iznosa, a do visine uplaćenih odnosno prenesenih sredstava, uz odobrenje čelnika proračunskog korisnika te uz suglasnost Upravnog odjela za financije.“

Članak 6.

Članak 16. se mijenja i glasi:

„Pogrešno ili više uplaćeni prihodi u Proračun vraćaju se uplatiteljima na teret tih prihoda, a temeljem zahtjeva uplatitelja i dokaza o pogrešno ili više uplaćenom prihodu.

Pogrešno ili više uplaćeni prihodi na jedinstveni račun Proračuna vraćaju se uplatiteljima na teret tih prihoda. O povratu se donosi rješenje. Ovlast za donošenje rješenja ima čelnik proračunskog korisnika odnosno pročelnik upravnog odjela u čijoj su nadležnosti izvršeni pogrešno ili više uplaćeni prihodi. Prije donošenja rješenja, proračunski korisnik odnosno upravno tijelo u čijoj su nadležnosti pogrešno ili više uplaćeni prihodi, dužan je dostaviti očitovanje o opravdanosti zahtjeva za povrat pogrešno ili više uplaćeni prihoda na jedinstveni račun proračuna, iznos sredstava koja se vraćaju uplatitelju te dokumentaciju kojom to potkrepljuju.

Prethodno, ako uplatitelj ima nepodmirene dospjele obveze prema Gradu, a čija evidencija se vodi u poslovnim knjigama Grada, Upravni odjel za financije je obvezan preknjižiti pogrešno ili više uplaćen prihod, a potom vratiti eventualnu razliku uplatitelju.“

Članak 7.

Članak 20. se mijenja i glasi:

„Ako se naknadno utvrdi da je isplata iz proračuna izvršena nezakonito i/ili neopravdano odnosno ako se utvrdi da su sredstva utrošena nezakonito, nenamjenski ili nesvrhovito, Grad odnosno proračunski korisnik dužan je odmah zahtijevati povrat sredstava u Proračun, po potrebi i sudskim putem.“

Članak 8.

Članak 21. se mijenja i glasi:

„Plaćanje predujmom predviđa se samo iznimno, a na temelju prethodno dobivene suglasnosti Gradonačelnika.

Proračunski korisnik može predvidjeti plaćanje predujmom bez prethodno dobivene suglasnosti iz stavka 1. ovoga članka do 5.000,00 kn.

Također, sva plaćanja predujmom iznad 20.000,00 kn za isporuke robe, radova i usluga koje se provode po važećem Zakonu o javnoj nabavi odnosno po primjenjivom pravilniku o jednostavnoj nabavi, moguće je isključivo uz zahtijevano jamstvo za povrat avansa u obliku bjanko zadužnice ili zadužnice koja mora biti solemnizirana od strane javnog bilježnika.“

Članak 9.

Članak 32. mijenja se i glasi:

„Proračunski korisnici dužni su, po usvajanju prijedloga polugodišnjeg i godišnjeg izvještaja od strane upravljačkog tijela i u rokovima propisanim odredbama važećeg Zakona o proračunu, dostaviti isti nadležnom upravnom odjelu na razini razdjela organizacijske klasifikacije.

Nadležni upravni odjel dostavlja prijedlog polugodišnjeg izvještaja o izvršenju Upravnom odjelu za financije najkasnije do 20. kolovoza tekuće godine, a godišnji izvještaj najkasnije do 15. travnja tekuće godine za prethodnu godinu.

Po dostavljenim izvještajima Upravni odjel za financije sastavlja objedinjeni izvještaj o izvršenju proračuna Grada Šibenika i dostavlja Gradonačelniku polugodišnji i godišnji izvještaj o izvršenju Proračuna u rokovima propisanim važećim Zakonom o proračunu.“

Članak 10.

U članku 34. stavku 1. broj: „45“ zamjenjuje se brojem: „60“.

Članak 11.

Članak 36. se mijenja i glasi:

„Gradonačelnik može odobriti preraspodjelu sredstava u Proračunu unutar pojedinog razdjela i između pojedinih razdjela, i to unutar izvora financiranja opći prihodi i primici i unutar izvora financiranja namjenski primici, s tim da umanjenje pojedine stavke rashoda i izdataka na razini podskupine ekonomske klasifikacije može biti najviše do 5%.

Iznimno od odredbe stavka 1. ovoga članka, preraspodjela sredstava unutar izvora opći prihodi i primici može se izvršiti najviše do 15% sredstava utvrđenih na stavci rashoda i izdataka razine podskupine ekonomske klasifikacije, ako se time osigurava povećanje sredstava nacionalnog učešća planiranih u Proračunu za financiranje projekata koji se sufinanciraju iz sredstava Europske unije po odobrenju Gradonačelnika.

Iznimno od stavka 1. ovoga članka, sredstva učešća Grada planirana u Proračunu za financiranje projekata koji se sufinanciraju iz sredstava Europske unije iz izvora financiranja opći prihodi i primici te sredstva za financiranje projekata koja se refundiraju iz pomoći Europske unije mogu se preraspodjeljivati:

* bez ograničenja unutar istog razdjela organizacijske klasifikacije,
* najviše do 15% između projekata različitih razdjela organizacijske klasifikacije.

Iznimno od odredbe stavka 1. ovog članka, sredstva za otplatu glavnice i kamata duga i jamstava te negativne tečajne razlike i razlike zbog primjene valutne klauzule mogu se tijekom proračunske godine osiguravati preraspodjelom bez ograničenja.

Obrazloženi zahtjev iz stavaka 1. i 2. ovoga članka dostavlja se Gradonačelniku putem Upravnog odjela za financije i mora sadržavati odgovarajuću dokumentaciju kojom se dokazuje opravdanost razloga za dodatnim sredstvima na proračunskoj stavci koja se povećava, odnosno opravdanost razloga za smanjenje sredstava na proračunskim stavkama.

Proračunska sredstva ne mogu se preraspodijeliti između Računa prihoda i rashoda i Računa financiranja.

Gradonačelnik o preraspodjelama izvještava Gradsko vijeće u polugodišnjem i godišnjem izvještaju o izvršenju proračuna.

Aktivnosti i projekti za koje su sredstva osigurana u proračunu 2021. godine, a nisu izvršeni do visine utvrđene proračunom i financijskim planom proračunskog korisnika, mogu se u toj visini izvršavati u 2022. godini uz suglasnost Upravnog odjela za financije.“

Članak 12.

Iza članka 36. dodaje se članak 36.a, a koji glasi:

„Članak 36.a

U slučaju nastupa posebnih okolnosti tijekom izvršavanja Proračuna Gradonačelnik može donositi odluke kojima se osiguravaju sredstva za financiranje mjera i aktivnosti vezanih za te posebne okolnosti, uključujući i odluke o preraspodjelama bez ograničenja, odnosno u postotku većem od propisanog Zakonom o proračunu.

Posebne okolnosti iz stavka 1. ovoga članka podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu.

Nastup posebnih okolnosti iz stavka 1. ovoga članka utvrđuje Gradsko vijeće posebnom odlukom u kojoj određuje i rok trajanja odluke o nastupu posebnih okolnosti.

Gradonačelnik je dužan izvještavati Gradsko vijeće o svim odlukama koje se donose u skladu sa stavkom 1. ovoga članka te o njihovoj primjeni.“

Članak 13.

Iza članka 36.a, dodaje se članak 36. b, a koji glasi:

„Članak 36.b

Financijske promjene za koje se osiguravaju sredstva u sljedeće dvije projicirane proračunske godine se odnose na sljedeće:

|  |  |  |  |
| --- | --- | --- | --- |
| Izmjena i dopuna projekcija Proračuna Grada Šibenika | | | |
| Proračunska godina | | 2023. | 2024. |
| Originalna šifra | Naziv | Iznos/kn | Iznos/kn |
| A100407 | Subvencija javnog prijevoza | 10.000.000,00 | 10.000.000,00 |

Članak 14.

Ova Odluka stupa na snagu prvog dana od dana objave u „Službenom glasniku Grada Šibenika”.

KLASA: 400-06/21-01/65

URBROJ: 2182-1-06-22-4

Šibenik, 9. lipnja 2022.

GRADSKO VIJEĆE GRADA ŠIBENIKA

PREDSJEDNIK

dr.sc. Dragan Zlatović,v.r.